text: Bed betjent i hånden
  02 juli 2011 kl. 07.13
  En diskoteksgæst i Fredericia nøjedes ikke med at være voldelig på diskoteket.
  En 30-årig mand fra Fredericia vågner op her til morgen til andet end blot tømmermænd. Han vågner også op til to sigtelser.
  Kl. 3 i nat fik Sydøstjyllands Politi en meddelelse om, at en diskoteksgæst var gået amok på Diskotek One i Fredericia. Manden havde blandt andet overfaldet en dørmand og taget halsgreb.
  Politiet får anholdt manden, som dog slet ikke er færdig med at lave ballade endnu. 
  Inde i politibilen går manden nemlig endnu en gang amok, og under tumulten ender det med at manden bider den ene betjent i hånden.
  Der skete ingen alvorlige skader på betjenten, men manden bliver nu både sigtet for at have overtrådt restaurationsloven og for at have udøvet vold mod en tjenestemand i funktion.
  